ઇરફાન-ઐશ્વર્યા જેવાં સશક્ત એક્ટર્સ હોવા છતાં ફિલ્મનું સિક્રેટ એમના ખાસ કશા પ્રયત્ન વગર જ આપમેળે બહાર આવી જાય છે. ‘જઝબા’ ઐશ્વર્યાના કમબૅક માટે પાવરફુલ ફિલ્મ બની શકી હોત. અફસોસ, એ તક ઘણે અંશે ગુમાવાઈ છે. હા, એટલું ઉમેરવું પડે કે ઐશ્વર્યા ઓવારણાં લેવાનું મન થઈ આવે એટલી સુંદર અને ચુસ્ત-દુરુસ્ત લાગે છે. માત્ર એણે ફિલ્મ પછી ગરમ પાણીના કોગળા કરવા પડ્યા હશે અને આંખોમાંથી ગ્લિસરીન કાઢવા ઠંડું પાણી છાંટવું પડ્યું હશે. ઇરફાન એની અદભુત સ્ક્રીન પ્રેઝન્સ, મારકણી આંખો અને જબરદસ્ત ડાયલોગ ડિલિવરીથી ક્યારેય નિરાશ કરતો નથી. અહીં ખાસ કશું કરવાનું ન હોવા છતાં એને જોવાની મજા પડે છે. બાકી શબાના આઝમી, અતુલ કુલકર્ણી, જૅકી શ્રોફ, અભિમન્યુ સિંઘ, (શક્તિ કપૂરનો દીકરો) સિદ્ધાંત કપૂરમાંથી કોઈનું પર્ફોર્મન્સ યાદગારની કૅટેગરીમાં મૂકી શકાય એવું નથી. કેમ કે એમનાં પાત્રો જ સરખી રીતે લખાયાં નથી.